ચર્ચમાં થતા લગ્નનો ઓપનિંગ સીન જ કેથરીન’ની વ્યાકુળતા દેખાડે છે કે જે એક રીતે ચંચળતા તો બીજી રીતે તેની નફિકરાઈ અને આગાઝ પણ દર્શાવે છે. અન્યાય કરનાર અને સહનાર દરેકે દરેક પાત્રો અહિંયા કોઈને કોઈ રીતે અમાનવીય રીતે વર્તે છે ! કેથરીન કે જે એક તાજી હવાની લહેરખી સમી ભાસતી હતી ,તેનો જયારે સુસવાટો જુઓ ત્યારે ‘એના’ કેમ મૂંગી પોંક મૂકીને રડી હતી તેનો ખ્યાલ આવે !. .એના ? ઘરની આફ્રો-અમેરિકન મેઇડ [ ચહેરાના હાવભાવથી સોંસરવી ઉતરી જતી – Naomi Ackie ] – એકમાત્ર એવું પાત્ર કે જેણે પોતાનું કેરેક્ટર ગુમાવ્યું ન્હોતું , તેણીની ઈન્ટેગ્રિટી સાબૂત હતી. ક્યારેક ક્યારેક તો એના’ના દ્રશ્યો કેથરીન’ની ભૂમિકાને ય ટપી જાય એવા બન્યા છે [ ગાંસડી’માં તોલવાનું દ્રશ્ય , મૂંગું હૈયાફાટ રુદન , એનિમલ લાઈક ટ્રીટમેન્ટ અને આખિરનું દ્રશ્ય ] એક દ્રશ્યમાં કેથરીન એના’ને તેણીના ઘર વિષે પૂછે છે ત્યારે એના’ની આંખોમાં સવાલ ઉઠે છે કે, ઘર ?